Groen paspoortboekies (eindelik) hier - Ministeries - Republikein
Thursday, May 28th, 09:22:37
Groen paspoortboekies (eindelik) hier
16 October 2019 | Ministeries
Henriette Lamprecht – Bykomende hulpbronne is in die ministerie van binnelandse sake en immigrasie ontplooi om te verseker die huidige agterstand in die uitreiking van paspoorte word binne vier tot ses weke ingehaal.
Die adjunkminister, me. Maureen Hinda-Mbuende, het gister bevestig die langverwagte besending groen paspoortboekies het vandeesweek uiteindelik in die land aangekom.
Volgens haar sal die stelsel wat geïmplementeer is, verseker mense wat paspoorte nodig het om te reis, kry dit betyds.
Sy het ook die hoop uitgespreek dat na die aanvanklike omkeertyd teen middel-Desember teruggekeer sal word.
Dít behels dat dit tussen drie en tien dae neem om 'n paspoort uit te reik.
Om die aflewering van paspoorte te bespoedig, sal aansoekers via SMS in kennis gestel word dit is gereed.
"Navrae oor die status van aansoeke kan gedoen word deur die aansoeknommer te gebruik wat op die ontvangstrokie as verwysingsnommer aangedui is," het Hinda-Mbuende gesê.
Sy het beklemtoon 'n paspoort is 'n reisdokument en nie 'n identiteitsdokument nie. Volgens haar is die vraag na paspoorte vererger deur mense wat sonder enige reisplanne om paspoorte aansoek doen.
In die tydperk wat 'n tekort aan paspoortboekies ervaar is, is 160 paspoorte nooit afgehaal nie.
"Meer as 5 000 paspoorte het op ons rakke verval sonder dat iemand dit ooit kom afhaal het," het sy gesê.
Die nuwe paspoorte is geldig vir 'n tydperk van 10 jaar, wat volgens Hinda-Mbuende die vraag na nuwe paspoorte sal verminder.
Die geldigheid van die paspoorte vir aansoekers onder die ouderdom van 21 jaar bly egter vyf jaar weens veranderinge in gelaatstrekke op hierdie ouderdom.
Volgens Hinda-Mbuende moes die ministerie die afgelope maande noodgedwonge gebeurlikheidsplanne maak om noodvoorrade te verseker.
'n Totaal van 6 065 paspoorte is gedruk, waarvan 2 064 gewone paspoorte en 4 001 bruin paspoorte was.
Hinda-Mbuende het eienaars van bruin paspoorte aangemoedig om dit steeds te gebruik om na bestemmings te reis waar dit as wettige reisdokumente erken word.
Sy het beklemtoon almal se samewerking is nodig om die ministerie in staat te stel om goeie diens met die skaars hulpbronne tot sy beskikking te lewer.